Il-qerda ta' Ġerusalemm u l-eżilju ta' Ġuda Fid-disa' sena tas-sultan ta' Sedekija fl-għaxar xahar, fl-għaxra tax-xahar, Nabukodonosor, sultan ta' Babilonja, tala' għal Ġerusalemm, hu u l-eżerċtu tiegħu kollu, waqqaf il-kamp quddiemha, u tella' ħajt dawramejt magħha. U l-belt damet magħluqa f'assedju sal-ħdax-il sena tas-sultan Sedekija. Fir-raba' xahar, fid-disgħa tax-xahar , meta l-ġuħ kien qabad jaħkem sewwa fuq il-belt, u ma kienx hemm aktar ħobż għan-nies tal-pajjiż, infetħet tiċrita fis-swar tal-belt, u s-sultan, bis-suldati kollha miegħu, ħarab billejl billi għadda mill-bieb ta' bejn iż-żewġ ħitan li kien jagħti għall-ġnien tas-sultan; u, waqt li l-Kaldin kienu jdawru l-belt minn kull naħa, hu qabad it-triq tal-Għaraba. Is-suldati Kaldin telqulha għal wara s-sultan, u qabduh fil-wita ta' Ġeriko, fejn l-eżerċtu kollu tiegħu tferrex 'il bogħod minnu. Is-sultan qabduh u ħaduh f'Ribla għand is-sultan ta' Babilonja, u dan qatagħlu s-sentenza. Lil ulied Sedekija qatilhom quddiemu stess, u lil Sedekija għamieh, rabtu bil-ktajjen u ħadu Babilonja. Fil-ħames xahar, fis-sebgħa tax-xahar - kienet id-dsatax-il sena tas-sultan Nabukodonosor, sultan ta' Babilonja - Nebużaradan, kmandant tal-għases, fizzjal tas-sultan ta' Babilonja, daħal Ġerusalemm. Ħaraq it-tempju tal-Mulej, u l-palazz tas-sultan, u d-djar kollha kbar ta' Ġerusalemm. U s-suldati kollha tal-Kaldin, li kienu mal-kmandant tal-għases, ġarrfu s-swar ta' madwar Ġerusalemm. U kull min kien fadal mill-poplu li kienu baqgħu fil-belt, u dawk li kienu ċedew u għaddew għal mas-sultan ta' Babilonja, u l-bqija kollha tan-nies, Nebużaradan, il-kmandant tal-għases, ħadhom fl-eżilju. Il-kmandant tal-għases ħalla 'l xi wħud minn fost il-fqar tal-pajjiż biex jaħdmu l-oqsma tad-dwieli u r-raba'. U l-Kaldin kissru l-kolonni tal-bronż li kien hemm fit-tempju tal-Mulej, u l-imqagħad u l-vaska tal-bronż li kienet fit-tempju tal-Mulej, u ġarrew il-bronż tagħhom lejn Babilonja. U ħadu l-borom, u l-pwali u l-imqassijiet, u l-bwieqi, u t-tagħmir kollu tal-bronż li kienu jinqdew bihom fit-tempju, u ċ-ċnieser u t-twaġen. U l-kmandant tal-għases ħa l-ħwejjeġ tad-deheb b'deheb, u l-ħwejjeġ tal-fidda b'fidda. U ż-żewġ kolonni, u l-vaska l-waħda, u l-imqagħad li kien għamel Salamun għat-tempju tal-Mulej, il-bronż tagħhom ma kontx tiżnu. Kolonna waħda kienet tmintax-il driegħ għolja, u kellha fuqha kapitell tal-bronż, li kien għoli ħamest idriegħ; u l-kapitell kien hemm girlanda u rummien madwaru, kollox tal-bronż; u l-kolonna l-oħra bil-girlanda kienet l-istess. U l-kmandant tal-għases ħa wkoll lil Xeraja, il-qassis il-kbir, u lil Sefonija, il-qassis ta' warajh, u tliet għassiesa tal-bieb. U mill-belt ħa wieħed uffiċjal, li kien jieħu ħsieb in-nies tal-gwerra, u ħamest irġiel li kienu midħla tas-sultan li kienu jinsabu l-belt, u s-segretarju tal-kmandant tal-eżerċtu li kien jikteb in-nies tal-pajjiż fl-eżerċtu, u sittin raġel tal-pajjiż, li kienu nstabu fil-belt mill-poplu. Lil dawn ilkoll Nebużaradan, il-kmandant tal-għases, ħadhom u ġiebhom għand is-sultan ta' Babilonja f'Ribla. U s-sultan ta' Babilonja darabhom, u qatilhom f'Ribla fl-art ta' Ħamat. Hekk Ġuda kien itturufnat 'il bogħod minn artu. Gedalija gvernatur ta' Ġuda Il-poplu li baqa' f'art Ġuda, li kien ħalla Nabukodonosor, sultan ta' Babilonja, għamlilhom fuqhom gvernatur lil Gedalija bin Aħikam, bin Safan. Il-fizzjali tal-eżerċtu semgħu, huma u n-nies tagħhom, li s-sultan ta' Babilonja qiegħed lil Gedalija gvernatur, u ġew għand Gedalija f'Misfa: Ismagħel bin Netanija, Ġoħanan bin Kareja, Xeraja bin Tanħumet minn Netufa, Ġeżanija bin wieħed Magħkti, huma u n-nies tagħhom. U Gedalija ħalfilhom, lilhom u n-nies tagħhom, u qalilhom: "La tibżgħux mill-qaddejja tal-Kaldin; oqogħdu fil-pajjiż; u servu lis-sultan ta' Babilonja, u jkollkom ir-risq." Imma fis-seba' xahar ġie Ismagħel bin Netanija, bin Elisama, minn nisel is-sultan, b'għaxart irġiel miegħu, u darbu lil Gedalija u dan miet, hu u l-Lhud, u l-Kaldin li kienu miegħu f'Misfa. U l-poplu kollu, mill-kbir saż-żgħir, u l-fizzjali tal-eżerċtu qabdu u rħewlha lejn l-Eġittu għax beżgħu mill-Kaldin. Is-sultan Ġeħojakin f'Babilonja U ġara li fis-sena sebgħa u tletin tal-eżilju ta' Ġeħojakin, sultan ta' Ġuda, fit-tnax-il xahar, fis-sebgħa u għoxrin tax-xahar, Ewilmerodak, is-sultan ta' Babilonja, fis-sena li laħaq sultan, rafa' ras is-sultan Ġeħojakin u ħarġu mill-ħabs. U beda jkellmu bil-ħlewwa u qegħedlu t-tron 'il fuq mit-tronijiet tas-slaten l-oħra, li kienu miegħu f'Babilonja. B'hekk Ġeħojakin seta' jbiddel ħwejġu li kellu fil-ħabs, u beda jiekol kuljum miegħu tul għomru kollu. U l-ikel tiegħu ta' kuljum kien jingħatalu mingħand is-sultan, is-sehem ta' kuljum f'jiemu, tul il-jiem kollha ta' ħajtu.